11.8.2023 г.
BG
Официален вестник на Европейския съюз
C 283/135 Сряда, 15 февруари 2023 r.
(5)
Инициативата има за цел да засили конкурентоспособността и устойчивостта на технологичната и промишлената база в сектора на полупроводниците и същевременно да укрепи и диверсифицира капацитета в областта на научните изследвания, развитието и иновациите на нейната екосистема в областта на полупроводниците, да намали зависимостта от ограничен брой дружества и географски региони на трети държави и да укрепи капацитета ѝ за проектиране и производство на усъвършенствани, устойчиви и иновативни компоненти.
Тези цели следва да бъдат подкрепени, като се запълни празнината между способностите на Съюза за авангардни научни изследвания, развитие и иновации и прилагането им в промишлени условия и като се инвестира в тези усилия.
Тя следва да насърчава изграждането на капацитет, за да се даде възможност за научни изследвания, развитие и иновации, проектиране, производство, пакетиране и интегриране на системи в полупроводникови технологии от следващо поколение, като фотоника и квантови технологии, както и разработването на съществуващи полупроводникови технологии.
Тя следва да засили сътрудничеството между ключовите участници в целия Съюз, да укрепи европейските вериги за доставки и създаване на стойност в сектора на полупроводниците, да обслужва ключови промишлени сектори и да създаде нови пазари.
(5a)
За да се постигне възможно най-голямо положително въздействие от финансирането от Съюза и да се осигури възможно най-ефективен принос за целите на политиката на Съюза, съвместното предприятие „Интегрални схеми“ и Фондът за интегралните схеми следва да опитат да увеличат до максимум потенциала на партньорите от частния и/или публичния сектор.
Тези партньори следва да включват организации на промишлеността, научните изследвания, развитието и иновациите и технологични организации, органи със задължение за обществена услуга на местно, регионално, национално или международно равнище и организации на гражданското общество, като например фондации, които подпомагат и/или извършват дейност в областта на научните изследвания, развитието и иновациите, при условие че желаното въздействие може да се постигне по-ефективно чрез партньорство, отколкото самостоятелно от Съюза.
(5б)
Съвместното предприятие „Интегрални схеми“ и Фондът за интегралните схеми следва заедно да установят партньори от частния и/или публичния сектор, например чрез меморандуми за разбирателство, с цел постигане на по-ефикасно конкретно въздействие.
Тези партньори би могло да включват представители на промишлеността, организации в областта на научните изследвания, развитието и иновациите и технологични организации, органи със задължение за обществена услуга на местно, регионално, национално или международно равнище и организации на гражданското общество (например фондации), които подпомагат или извършват дейности в областта на научните изследвания, развитието и иновациите.
(5в)
С цел постигане на ефективна отворена стратегическа автономност на Съюза бенефициерите на финансова подкрепа посредством инициативата следва да вземат мерки за предотвратяване на нежелан пренос на технологии и знания, разработени в рамките на инициативата, като използват набора от инструменти на равнище Съюз и на национално равнище.
Държавите членки и Комисията следва да бъдат информирани и да са в състояние да действат когато възниква риск от пренасяне от субекти на Съюза извън Съюза в резултат на придобивания от чуждестранни образувания или други мерки, взети от субекти извън Съюза за предизвикване на пренос на технологии или знания.
(5г)
Инвестирането в таланти и умения следва да се счита за ключов приоритет на инициативата.
Наличието на таланти е от решаващо значение за привличането на инвестиции в областта на полупроводниците.
Съюзът следва да насърчава човешкия потенциал и умения чрез образование в областта на НТИМ, със специален акцент върху жените, които са недостатъчно представени в тези сектори.
За да се постигне максимален ефект от съвместното предприятие „Интегрални схеми“, то следва да се стреми да намери полезни взаимодействия с други програми и възможности за финансиране в областта на уменията и образованието.
Съвместното предприятие „Интегрални схеми“ следва, когато е относимо и целесъобразно и в съответствие със съществуващите правила на „Хоризонт Европа“, да се стреми да засили своето международно сътрудничество, което е от решаващо значение за осигуряването на достъп до знания, експертни умения и пазари в световен мащаб.
(6)
На инициативата следва да се предостави подходящо и необходимо финансиране, за да може тя да постигне амбициозните си цели.
Инициативата следва да се осъществява чрез действия, които се основават на солидната база от знания, придобита от съвместното предприятие „Ключови цифрови технологии“.
Съвместното предприятие „Ключови цифрови технологии“ следва да бъде натоварено със задачата да предоставя финансова подкрепа чрез всеки инструмент или процедура, предвидени в Рамковата програма „Хоризонт Европа“ или програмата „Цифрова Европа“, за действията, финансирани по линия на инициативата.
Освен това съвместното предприятие „Ключови цифрови технологии“ следва да бъде преименувано на „съвместно предприятие „Интегрални схеми“.
През целия период на съществуване на съвместното предприятие „Интегрални схеми“ за пилотни линии, проектантски инфраструктури, центрове за експертни познания и други дейности за изграждане на капацитет следва да бъдат предвидени най-малко 2,5 милиарда евро.
(7)
Дейностите, финансирани от съвместното предприятие „Интегрални схеми“, следва да бъдат включени в една работна програма, която следва да бъде приета от управителния съвет.
Преди да бъде изготвена всяка работна програма, Съветът на публичните органи, като вземе предвид становището на Европейския съвет по полупроводниците